आगरा। तेज धूप निकलने के साथ ही गर्मी का अहसास होने लगा है। न्यूनतम और अधिकतम तापमान में बढ़ोतरी हुई है। इधर मौसम विभाग का पूर्वानुमान है कि एक या दो दिन में बादल छाएंगे और बारिश हो सकती है।
सुबह से धूप निकलने से तापमान बढ़ गया, दोपहर में धूप तेज हो गई। इससे गर्म कपड़े पहनकर धूप में खड़े होने पर पसीना आने लगा। शाम तक गर्मी का अहसास हुआ। इससे न्यूनतम तापमान सामान्य से तीन डिग्री अधिक 16.4 डिग्री तक पहुंच गया। अधिकतम तापमान 28 डिग्री से अधिक दर्ज किया गया।
उधर, तीन दिन से तेज धूप निकलने के बाद मौसम का मिजाज बदल सकता है। मौसम विभाग ने 13 मार्च को बादल छाने की आशंका व्यक्त की है। 14 मार्च को बारिश और बूंदाबांदी हो सकती है, इसके बाद बादल छट जाएंगे। तापमान बढ़ने लगेगा। इस साल हर सप्ताह मौसम का मिजाज बदल रहा है। फरवरी में मौसम का मिजाज बदलता रहा था। तेज धूप के दो दिन बाद बादल छाने के साथ बारिश हुई थी। एक से दो दिन तक बूंदाबांदी हुई थी।